Tarybos reglamentas (EEB) Nr. 168/87
1987 m. sausio 19 d.
iš dalies keičiantis Reglamentą (EEB) Nr. 2261/84, nustatantį bendrąsias pagalbos alyvuogių aliejaus gamybai ir pagalbos alyvuogių aliejaus gamintojų organizacijoms suteikimo taisykles
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį,
atsižvelgdama į 1966 m. rugsėjo 22 d. Reglamentą Nr. 136/66/EEB dėl bendro aliejų ir riebalų rinkos organizavimo principų [1] su paskutiniais pakeitimais, padarytais Reglamentu (EEB) Nr. 1454/86 [2], ypač į jo 5 straipsnio 4 dalį,
atsižvelgdama į Komisijos pasiūlymą,
kadangi Reglamento (EEB) Nr. 2261/84 [3] su paskutiniais pakeitimais, padarytais Reglamentu (EEB) Nr. 3788/85 [4], 13 straipsnyje nustatyta, kad gamykloms, 1984-1985 ir 1985-1986 prekybos metais padavusioms paraiškas jas pripažinti, galima suteikti laikinąjį pripažinimą; kadangi patirtis parodė, kad valstybės narės per nustatytą laikotarpį negali atlikti reikalaujamų patikrinimų; kadangi todėl šiuos laikotarpius reikėtų pratęsti;
kadangi, prieš suteikdamos gamyklai galutinį patvirtinimą, valstybės narės turi atlikti tam tikrus patikrinimus; kadangi, siekiant sudaryti sąlygas gamyklai pradėti dirbti, reikėtų priimti nuostatą, kad pateikus paraišką iš karto suteikiamas laikinas patvirtinimas, kuris galioja tam tikrą laikotarpį,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2261/84 13 straipsnio 3 dalies pirmoji pastraipa pakeičiama taip:
"Laikinas patvirtinimas gali būti suteikiamas bet kuriai gamyklai, pradėjusiai dirbti pagal šiuo reglamentu nustatytą pagalbos gamybai sistemą. Patvirtinimas suteikiamas, kai tik pateikiama 1 dalyje nustatytas sąlygas atitinkanti patvirtinimo paraiška. Laikinas patvirtinimas negali galioti ilgiau kaip iki prekybos metų, kuriais jis buvo suteiktas, pabaigos. Tačiau 1984-1985, 1985-1986 ir 1986-1987 prekybos metais suteikto laikino patvirtinimo galiojimas baigiasi 1986-1987 prekybos metų pabaigoje."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 1986 m. lapkričio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1987 m. sausio 19 d.